
ALYTAUS RAJONO SAVIVALDYBĖS TARYBA
SPRENDIMAS
DĖL ALYTAUS RAJONO SAVIVALDYBĖS BIUDŽETO LĖŠŲ, SKIRTŲ STUDIJŲ RĖMIMUI, NAUDOJIMO TVARKOS APRAŠO PATVIRTINIMO
2025 m. birželio 26 d. Nr. K-122
Alytus
Vadovaudamasi Lietuvos Respublikos vietos savivaldos įstatymo 15 straipsnio 4 dalimi ir Alytaus rajono savivaldybės 2025–2027 metų strateginio veiklos plano, patvirtinto Alytaus rajono savivaldybės tarybos 2025 m. vasario 20 d. sprendimu Nr. K-34 „Dėl Alytaus rajono savivaldybės 2025–2027 metų strateginio veiklos plano patvirtinimo“, priemone 09-05-02 „Studijų rėmimas“, Alytaus rajono savivaldybės taryba nusprendžia:
1. Patvirtinti Alytaus rajono savivaldybės biudžeto lėšų, skirtų studijų rėmimui, naudojimo tvarkos aprašą (pridedama).
2. Pripažinti netekusiu galios Alytaus rajono savivaldybės tarybos 2004 m. kovo 26 d. sprendimą Nr. K-40 „Dėl Alytaus rajono studijų rėmimo fondo nuostatų ir fondo tarybos patvirtinimo“ su visais pakeitimais ir papildymais.
Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.
Savivaldybės merė
Rasa Vitkauskienė

PATVIRTINTA
Alytaus rajono savivaldybės tarybos
2025 m. birželio 26 d. sprendimu Nr. K-122
ALYTAUS RAJONO SAVIVALDYBĖS BIUDŽETO LĖŠŲ, SKIRTŲ STUDIJŲ RĖMIMUI, NAUDOJIMO TVARKOS APRAŠAS
I SKYRIUS
BENDROJI DALIS
1. Alytaus rajono savivaldybės (toliau – Savivaldybė) biudžeto lėšų, skirtų studijų rėmimui, naudojimo tvarkos aprašas (toliau – Aprašas) nustato studijų rėmimo lėšų naudojimo tvarką ir paramos dydį.
2. Studijų rėmimui naudojamų lėšų tikslas – finansiškai remti studentus ir mokinius:

2.1. siekiant paskatinti, baigus studijas, įsidarbinti Alytaus rajono įstaigose ir įmonėse (toliau – įstaiga, įmonė); 
2.2. suteikti finansinę paramą Savivaldybės gabiems mažas pajamas gaunančių šeimų studentams, studijuojantiems Lietuvos aukštosiose mokyklose ir mokiniams besimokantiems profesinio mokymo įstaigose. 
3. Savivaldybės meras sudaro studijų rėmimo lėšų naudojimo darbo grupę (toliau – Darbo grupė), kuri veikia vadovaudamasi šiuo Aprašu. Darbo grupė sudaroma Savivaldybės mero potvarkiu iš septynių narių: dviejų Savivaldybės tarybos narių ir penkių Savivaldybės administracijos darbuotojų.
4. Darbo grupės veikla grindžiama kolegialiu klausimų svarstymu ir pasiūlymų teikimu.
5. Studijų rėmimo lėšų naudojimo klausimai svarstomi Darbo grupės posėdžiuose. Posėdis yra teisėtas, jeigu jame dalyvauja daugiau kaip pusė darbo grupės narių. Posėdžiai protokoluojami. Sprendimai priimami atviru balsavimu, paprasta balsų dauguma. Balsams pasiskirsčius po lygiai, lemia pirmininko balsas.
6. Lėšos studijų rėmimui skiriamos iš Švietimo, sporto paslaugų teikimo ir plėtros savivaldybės teritorijoje programos (09), Studijų rėmimas priemonės (09-05-02), Savivaldybės biudžeto lėšų (151).
7. Savivaldybės biudžeto lėšos, skirtos studijų rėmimui, gali būti naudojamos šioms finansinėms paramoms:
7.1. 50 proc., nuo visų studijų rėmimui skirtų lėšų, studijų stipendijai mokėti (toliau – Studijų stipendija);
7.2. 50 proc., nuo visų studijų rėmimui skirtų lėšų, remti mažas pajamas gaunančių šeimų studentus ir mokinius (toliau – Parama studijoms).
8. Darbo grupės sprendimu Savivaldybės biudžeto lėšos, skirtos studijų rėmimui, gali būti  perskirstytos tarp finansinių paramų (7.1 ir 7.2 papunkčių). 
9. Studentas, mokinys gali pretenduoti tik į vieną finansinės paramos rūšį (Studijų stipendiją arba Paramą studijoms)
II SKYRIUS

STUDIJŲ STIPENDIJOS SKYRIMO TVARKA IR KRITERIJAI
10. Kiekvienais metais, iki lapkričio 30 d., Savivaldybės administracijos direktorius (toliau – administracijos direktorius) įsakymu tvirtina Alytaus rajonui reikalingų darbuotojų specialybių sąrašą (toliau – Sąrašas), kurio projektą rengia darbo grupė. Sąrašas yra sudaromas pagal įstaigų, įmonių informaciją apie trūkstamų specialistų reikalingumą, įdarbinimo garantijas, laisvų darbo vietų apžvalgą, situacijos prognozes po 2–3 metų, kuri turi būti pateikiama Darbo grupei iki einamųjų metų spalio 31 d.

11. Sąrašas sudaromas metams ir yra vertinimo pagrindas Darbo grupei, nagrinėjančiai prašymus dėl Studijų stipendijos skyrimo. Sąraše turi būti pateiktas trūkstamos specialybės pareigybių skaičius, darbovietės pasiūlymai, reikalingas kvalifikacinis laipsnis.

12. Pagal šį Aprašą Studijų stipendijos mokamos tik tiems studentams, kurie studijuoja pagal studijų kryptį, suteikiančią teisę po studijų baigimo dirbti pagal atitinkamą Sąraše numatytą specialybę iki 29-erių metų amžiaus. Studijų stipendija skiriama asmenims, deklaravusiems gyvenamąją vietą Alytaus rajono savivaldybėje ir studijuojantiems Lietuvos aukštosiose mokyklose pirmosios (bakalauro, profesinio bakalauro), antrosios (magistrantūros) pakopų, vientisosiose studijose.
13. Studentas gali pretenduoti į Studijų stipendiją baigęs vieną bakalauro kursą (Studijų stipendija bus mokama nuo trečio semestro), o į magistrantūros studijų studentas nuo pirmo kurso.
14. Studijų stipendijos dydis – 200,00 eurų per mėnesį. Studijų stipendija mokama nuo vasario 1 d. iki birželio 30 d. ir nuo rugsėjo 1 d. iki sausio 31 d., už praėjusį mėnesį, išskyrus akademines atostogas. 

15. Kiekvienais metais Studijų stipendijos naujiems studentams skiriamos, atsižvelgiant į Savivaldybės finansines galimybes.
16. Skiriant Studijų stipendiją taikomi šie kriterijai:

16.1. studento mokymosi rezultatai (pirmenybė teikiama pažangiau besimokantiems studentams, skaičiuojamas pusmečio egzaminų įvertinimų vidurkis ne mažesnis nei 7,5), diplomo priede pažymiais įvertintų dalykų svertinis vidurkis (toliau – vidurkis) (vidurkis ne mažesnis nei 7,5);
16.2. specialybių įvairovė (studijų stipendija skiriama skirtingų studijų programų studentams, jei visus prašymus pateikia tokią pat studijų programą studijuojantys studentai, vadovaujamasi 16.1 kriterijumi).

17. Studentas, prieš teikdamas prašymą administracijos direktoriui, turi susitarti su įstaiga, įmone dėl studento įdarbinimo po studijų baigimo. 

18. Studentas, kuriam skiriama Studijų stipendija turi įsipareigoti dirbti įstaigoje, įmonėje, ne mažiau kaip trejus metus arba grąžinti Studijų stipendiją.
19. Savivaldybės administracija kasmet, iki balandžio 1 d., Savivaldybės interneto svetainėje ir vietinėje spaudoje skelbia Alytaus rajono savivaldybės biudžeto lėšų, skirtų studijų rėmimui, informaciją (tekste pateikia informaciją apie tais kalendoriniais metais patvirtintą Sąrašą, prašymų pateikimo tvarką). Esant poreikiui informacija skelbiama pakartotinai. 

20. Studentas, pretenduojantis gauti Studijų stipendiją, nuo einamųjų metų rugpjūčio 1 d. iki einamųjų metų rugsėjo 15 d., administracijos direktoriui pateikia nustatytos formos prašymą (1 priedas). Gauti prašymai išnagrinėjami iki einamųjų metų rugsėjo 22 d.
21. Atsižvelgdamas į darbo grupės siūlymą, Švietimo, kultūros ir sporto skyriaus atsakingas asmuo per 5 d. d. parengia administracijos direktoriaus įsakymo projektą skirti Studijų stipendiją. Apie Studijų stipendijos skyrimą / neskyrimą Švietimo, kultūros ir sporto skyrius informuoja jų pateiktame prašyme nurodytu el. paštu per 5 darbo dienas.
22. Administracijos direktoriui priėmus sprendimą dėl Studijų stipendijos skyrimo, per 10 darbo dienų pasirašoma trišalė Sutartis (3 priedas) su studentu ir darbdaviu. Sutartyje numatomi šalių įsipareigojimai bei jų vykdymo terminai, atsakomybė ir kitos sąlygos. Sutartį pasirašo administracijos direktorius, darbdavys ir studentas. Sutartis galioja iki visiško šalių įsipareigojimų įvykdymo.

23. Studijų stipendija studentams skiriama negrąžinamai, jeigu studentas vykdo visus sutartinius įsipareigojimus. 
24. Jeigu studentas pašalinamas iš aukštosios mokyklos, nutraukia studijas, nesilaiko sutartinių įsipareigojimų, Darbo grupės siūlymu administracijos direktoriaus sprendimu Studijų stipendija nutraukiama. Studentas privalo Savivaldybės administracijai grąžinti visas jam išmokėtas Savivaldybės lėšas arba neatidirbtam laikui proporcingai apskaičiuotą sumą nuo jam sumokėtos sumos.

25. Apie ketinimą sustabdyti studijas, paimti akademines atostogas studentas privalo ne vėliau kaip likus 20 darbo dienų iki tokio ketinimo įgyvendinimo pranešti administracijos direktoriui, kuris įsakymu nutraukia arba sustabdo Studijų stipendijos mokėjimą.
III SKYRIUS
PARAMOS STUDIJOMS SKYRIMO TVARKA IR KRITERIJAI
26. Parama studijoms gali būti skiriama ne vyresniems kaip 24 amžiaus Alytaus rajono savivaldybėje gyvenamąją vietą deklaravusiems studentams, studijuojantiems Lietuvos aukštosiose mokyklose pagal pirmos pakopos (koleginių ar universitetinių) arba vientisųjų studijų programos nuolatinę studijų formą (toliau – studentai) ar mokiniams, besimokantiems profesinio mokymo įstaigose pagal formaliojo pirminio profesinio mokymo programas (toliau – mokiniai), kurių dviejų semestrų (pusmečių) egzaminų įvertinimo vidurkis ne mažesnis kaip 8,5 balo. Pirmenybė gauti paramą teikiama aukštesnį balą turintiems studentams ir mokiniams. 

27. Studentas ar mokinys turi teisę į Paramą studijoms, kai jo šeimos pajamos, tenkančios vienam šeimos nariui per mėnesį, yra ne didesnės kaip Lietuvos Respublikos Vyriausybės patvirtinta minimali mėnesinė alga (MMA) ir jei atitinka bent vieną iš šių sąlygų:

27.1. yra asmuo su negalia;

27.2. esantis iš gausios šeimos (šeimoje auginami 3 ir daugiau vaikų);

27.3. jei šeimoje 2 ir daugiau vaikų mokosi aukštojoje mokykloje ir (ar) profesinio mokymo įstaigoje;
27.4. yra iš šeimos, kuri turi teisę gauti socialinę pašalpą pagal Lietuvos Respublikos piniginės socialinės paramos nepasiturintiems gyventojams įstatymą (toliau – socialinė pašalpa);

27.5. turi tik vieną iš tėvų, vienas iš jų miręs ar tėvai išsituokę;

27.6. jei  studento ar mokinio tėvai ar vienas iš tėvų yra su negalia arba sukakę (-ęs) pensinį amžių;

27.7. jei studentas ar mokinys sukūręs šeimą ir turi vaikų.

28. Vidutinės šeimos pajamos, tenkančios vienam šeimos nariui per mėnesį, apskaičiuojamos pagal šeimos pajamas, gautas per tris mėnesius iki kreipimosi paramai gauti mėnesio. Asmenų, vykdančių žemės ūkio veiklą, pajamos nustatomos pagal šios veiklos apskaitos dokumentus, pateikiant metinę gyventojų pajamų mokesčio deklaraciją. Jeigu tokių dokumentų nėra, pajamos iš žemės ūkio veiklos apskaičiuojamos taikant Vyriausybės ar jos įgaliotos institucijos nustatytą pajamų normą hektarui žemės ūkio naudmenų. Studento ar mokinio, kurio šeima gauna socialinę pašalpą, pajamos nevertinamos ir dokumentų, nurodytų Aprašo 31.2 ir 31.3 papunkčiuose, pateikti nereikia.

29. Šeima šiuose nuostatuose laikomi sutuoktiniai ir jų vaikai (įvaikiai) iki 18 metų; susituokęs asmuo, su kuriuo teismo sprendimu dėl sutuoktinių gyvenimo skyrium yra likę gyventi jų nepilnamečiai vaikai (įvaikiai), arba vienas iš tėvų ir jo vaikai (įvaikiai) iki 18 metų; neįregistravę santuokos ir bendrą ūkį tvarkantys pilnamečiai ar veiksniais pripažinti nepilnamečiai vyras ir moteris ir jų vaikai (įvaikiai) iki 18 metų. Į bendrai gyvenančių asmenų sudėtį taip pat įskaitomi nesusituokę ir savo vaikų (įvaikių) neauginantys pilnamečiai vaikai (įvaikiai) iki 24 metų, kurie mokosi pagal bendrojo ugdymo programą ar pagal formaliojo profesinio mokymo programą arba studijuoja aukštojoje mokykloje (studentai), įskaitant akademinių atostogų dėl ligos ar nėštumo laikotarpį, taip pat pilnamečiai vaikai (įvaikiai) nuo bendrojo ugdymo programos baigimo dienos iki tų pačių metų rugsėjo 1 dienos, o kai švietimo įstaigose nustatoma vėlesnė mokslo ar studijų metų pradžia negu rugsėjo 1 diena, pilnamečiai vaikai (įvaikiai), tais pačiais kalendoriniais metais baigę bendrojo ugdymo programą ir įstoję mokytis pagal formaliojo profesinio mokymo programą ar studijuoti į aukštąją mokyklą, į bendrai gyvenančių asmenų sudėtį įskaitomi ir laikotarpiu nuo rugsėjo 1 dienos iki dienos, kurią švietimo įstaigose prasideda mokslo ar studijų metai. Vaikai, kuriems įstatymų nustatyta tvarka yra nustatyta globa ar rūpyba, į bendrai gyvenančių asmenų, kurie paskirti globėjais ar rūpintojais, sudėtį neįskaitomi.
30. Studentas ar mokinys, pretenduojantis gauti paramą studijoms, prašymą Paramai studijoms gauti (toliau – prašymas) (2 priedas) ir dokumentus, nurodytus šio aprašo 30 punkte, administracijos direktoriui teikia nuo einamųjų metų rugsėjo 1 d. iki einamųjų metų rugsėjo 30 d. 

31. Kreipiantis dėl Paramos studijoms, turi būti pateiktas studento ar mokinio, pretenduojančio gauti paramą, asmens tapatybę patvirtinantis dokumentas – pasas, asmens tapatybės kortelė arba leidimas gyventi Lietuvos Respublikoje ir, atsižvelgiant į aplinkybes, pridedami šie dokumentai:
31.1. pažyma iš mokymosi įstaigos apie mokymąsi aukštojoje mokykloje ar profesinio mokymo įstaigoje bei dviejų semestrų (pusmečių) pažangumo vidurkį;

31.2. pažyma (-os) apie šeimos narių pajamas;

31.3. žemės ūkio veiklos apskaitos dokumentų (asmenims, vykdantiems žemės ūkio veiklą) kopijas;

31.4 asmens su negalia pažymėjimo kopija;

31.5. pažyma (-os) iš mokymosi įstaigos (-ų) apie kitų šeimos narių (vaikų) mokymąsi aukštojoje mokykloje ar profesinio mokymo įstaigoje (jei šeimoje 2 ir daugiau vaikų mokosi aukštojoje mokykloje ir (ar) profesinio mokymo įstaigoje);
31.6. mirties liudijimo kopija (mirus tėvams ar vienam iš tėvų);

31.7. ištuokos liudijimo kopija (jei tėvai išsituokę); 

31.8. studento ar mokinio santuokos liudijimo kopija (jei studentas ar mokinys yra susituokęs);

31.9. vaiko (vaikų) gimimo liudijimo (-ų) kopiją (-as) (jei studentas ar mokinys turi vaikų).

32. Dokumentų, nurodytų šio Aprašo 31.2, 31.6–31.9 papunkčiuose pateikti nebūtina, kai Savivaldybės administracija duomenis gauna iš valstybės ir žinybinių registrų bei valstybės informacinių sistemų.
33. Administracijos direktorius gautus prašymus nukreipia Savivaldybės administracijos Socialinės paramos skyriui (toliau – Socialinės paramos skyrius), kuris, patikrinęs pateiktų dokumentų teisingumą, surinkęs kitą Paramai studijoms skirti reikalingą informaciją iš valstybės ir žinybinių registrų bei valstybės informacinių sistemų ir įvertinęs studento ar mokinio atitiktį Aprašo 26, 27 punktuose nustatytiems kriterijams, juos perduoda svarstyti Darbo grupei.

34. Darbo grupė, apsvarsčiusi gautus prašymus ir dokumentus bei Socialinės paramos skyriaus pateiktą informaciją, iki einamųjų metų spalio 31 d. priima sprendimą dėl siūlymo skirti paramą studijoms studentams ir mokiniams. 
35. Parama studijoms skiriama administracijos direktoriaus įsakymu, atsižvelgiant į Darbo grupės siūlymą. Administracijos direktoriaus įsakymo projektą dėl paramos studijoms skyrimo rengia Socialinės paramos skyriaus atsakingas darbuotojas. Apie Paramos studijoms skyrimą / neskyrimą studentą ar mokinį Socialinės paramos skyriaus atsakingas darbuotojas informuoja  prašyme nurodytu elektroniniu paštu per 5 darbo dienas nuo administracijos direktoriaus įsakymo priėmimo dienos.  
36. Parama studijoms teikiama vienkartine išmoka, pinigus pervedant į paramos gavėjo prašyme nurodytą atsiskaitomąją sąskaitą banke ar kitoje Lietuvos Respublikos kredito įstaigoje per vieną mėnesį nuo administracijos direktoriaus įsakymo priėmimo dienos. 

37. Skiriamos Paramos studijoms dydžiai:
37.1. aukštųjų mokyklų studentams – 9 bazinės socialinės išmokos (toliau – BSI) dydžiai;
37.2. profesinio mokymo įstaigų mokiniams – 4,5 BSI dydžiai.
38. Parama studijoms skiriama vieneriems mokslo metams vieną kartą per kalendorinius metus. 

IV SKYRIUS
BAIGIAMOSIOS NUOSTATOS
39. Aprašas gali būti keičiamas, papildomas ir pripažįstamas netekusiu galios Savivaldybės tarybos sprendimu.
40. Įgyvendinant šį aprašą asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (toliau – Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo nuostatomis ir kitais teisės aktais, reglamentuojančiais asmens duomenų tvarkymą ir apsaugą. Asmens duomenys trečiosioms šalims gali būti teikiami tik įstatymų ir kitų teisės aktų nustatytais atvejais ir tvarka bei laikantis Bendrojo duomenų apsaugos reglamento reikalavimų.
41. Darbo grupės dokumentai tvarkomi ir saugomi vadovaujantis Dokumentų tvarkymo ir apskaitos taisyklėmis, patvirtintomis Lietuvos vyriausiojo archyvaro 2011 m. liepos 4 d. įsakymu Nr. V-118 „Dėl Dokumentų tvarkymo ir apskaitos taisyklių patvirtinimo“.
42. Ginčai sprendžiami Lietuvos Respublikos įstatymų nustatyta tvarka.
_____________________
Alytaus rajono savivaldybės biudžeto lėšų, skirtų 
studijų rėmimui, naudojimo tvarkos aprašas
2 priedas

(Prašymo paramai studijoms gauti forma)

________________________________________________
(pareiškėjo vardas, pavardė)

____________________________________________________

(asmens kodas)

____________________________________________________

(deklaruotos gyvenamosios vietos adresas)

____________________________________________________

(tel. Nr., el. pašto adresas)

Alytaus rajono savivaldybės
administracijos direktoriui
PRAŠYMAS PARAMAI STUDIJOMS GAUTI
____________________
(data)
Alytus
Prašau skirti  paramą studijoms.
Nuo 20__m.____________mėn.____d. mokausi_________________________________________.
                                      (mokymo įstaigos, kurioje mokosi pareiškėjas, pavadinimas)
Egzaminų įvertinimo vidurkis _____balai, šeimos pajamos, tenkančios vienam šeimos nariui per mėnesį ________ Eur.
Atitinku sąlygas Paramai studijoms gauti, nes (reikiamą pažymėti x):
□ esu asmuo su negalia;
□ esu iš gausios šeimos (šeimoje auginami 3 ir daugiau vaikų);
□ mano šeimoje 2 ir daugiau vaikų mokosi aukštojoje mokykloje ir (ar) profesinio mokymo įstaigoje;
□ esu iš šeimos, kuri turi teisę gauti socialinę pašalpą pagal Lietuvos Respublikos piniginės socialinės paramos nepasiturintiems gyventojams įstatymą;
□ turiu tik vieną iš tėvų, vienas iš jų miręs / tėvai išsituokę (reikiamą pabraukti);
□ mano tėvai / vienas iš tėvų yra su negalia / sukakę (-ęs) pensinį amžių (reikiamą pabraukti)
□ esu sukūręs (-usi) šeimą ir turiu vaikų.
Pridedu šiuos dokumentus (dokumentų kopijas):
1._______________________________________________________________, ____lapai (-ų);
2._______________________________________________________________, ____lapai (-ų);
3._______________________________________________________________,____ lapai (-ų);

4._______________________________________________________________,____ lapai (-ų).

5._______________________________________________________________,____ lapai (-ų).

Paramą studijoms prašau pervesti į sąskaitą_____________________________________________





       (mokėjimo ar kredito įstaigos (banko ar kt.) pavadinimas) 

Sąskaitos numeris (20 simbolių):

	
	
	
	
	
	
	
	
	
	
	
	
	
	
	
	
	
	
	
	


 Tvirtinu, kad šiame prašyme ir kartu su juo pateiktuose dokumentuose, jų kopijose (skaitmeninėse kopijose) nurodyta informacija yra teisinga.

 Esu informuotas (-a) ir sutinku, kad  Savivaldybės administracija Lietuvos Respublikos ir Europos Sąjungos teisės aktuose, reglamentuojančiuose asmens duomenų apsaugą ir tvarkymą, nustatyta tvarka gaus ir tvarkys duomenis ir informaciją apie mane ir mano šeimos narius, kuriais vadovaujantis nustatoma teisė į paramą studijoms, iš valstybės registrų (kadastrų), žinybinių registrų, valstybės informacinių sistemų, kitų informacinių sistemų. Asmens duomenų tvarkymo tikslai – įvertinti, ar asmuo turi teisę gauti paramą  studijoms Aprašo nustatyta tvarka. Dokumentai saugomi Savivaldybės administracijoje Lietuvos Respublikos dokumentų ir archyvų įstatymo nustatyta tvarka. Duomenų subjektų teisės įgyvendinamos Savivaldybės administracijos, į kurią kreipiamasi dėl duomenų subjekto teisių įgyvendinimo, nustatyta tvarka, vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas). 

Pareiškėjas _________________                ____________________________________________________ 

(parašas)


                (vardas ir pavardė)


